TatagoMoroko, taba ye nna e a ntšhoša. Ngwana yo a ka tloga a ntšha mantšu a mabjalo pele ga gago, mola ka matswalo o nyakile go lekana le tatagwe Aowa! Aowa! Se gona se a se tshepilego ruri. Se gona! Ba re tšhwene ge e re ''Ho!'' e tshepile lewa. Mohlomongwe ke taba ye a e rerilego le banna ba motse wo, gore ge o befelwa o mo phothoma, ba tle ba go bolaye ka diatla, goba ba go rere ka mekgwa ye mengwe? Ge nka be baloi ba tseba gore ngwana ofe o tlile go ba eng mafelelong, nkabe ba ile ba ba golofatša e sa le masea goba ba no ba loya ba hwa. Bjale o ka re le bona ga ba na le tsebo yeo goba bokgoni bjoo, seo ke sephiri sa Modimo. Banyadi le banyadiwa gammogo le bomakgetle ba ile go fologa difofane tšeo ba lokologana ba leba ka kerekeng. Batho ba be ba bogela diroko tša banyadiwa tšeo di bego di bontšha gore di biditše ditšhelete tše ditelele kudu. Ge e le dipalamenwana tšona e be e e no ba ditaemane, di bekenya, di fahla babogi.